
VENDIM
Nr. 316, datë 21.7.2021

NË EMËR TË REPUBLIKËS
(Për korrigjimin dhe plotësimin e vendimit)

Gjykata e Rrethit Gjyqësor Dibër e përbërë nga: 
GJYQTAR: ARDIT KUKA 
Asistuar nga sekretarja Teuta Iskurti në Peshkopi, sot më datë 21.7.2021, në seancë gjyqësore publike, përfundoi së shqyrtuari çështjen civile, që i përket: 
KËRKUES: Shoqëria tregtare “NEKU” sh.p.k., regjistruar në Qendrën Kombëtare të Biznesit, me NUIS: L01405006G, me seli në adresën: Rruga Pazari, Terminali Bulqizë, me administratore falimentimi znj. Shpresa Breçani. 
OBJEKTI: Korrigjimin e gabimit material dhe plotësimin e vendimit datë 16.6.2021, të Gjykatës së Rrethit Gjyqësor Dibër me objekt fillimin e procedurës së falimentimit të shoqërisë tregtare “NEKU” sh.p.k. 
BAZA LIGJORE: Neni 312 i Kodit të Procedurës Civile. 
Gjykata e Rrethit Gjyqësor Dibër, pasi administroi provat, shqyrtoi çështjen në tërësi dhe dëgjoi pretendimet përfundimtare të palëve, përfaqësueses së shoqërisë tregtare “NEKU” sh.p.k., administratoren e falimentimit, 

VËREN:

Kërkuesi shoqëria tregtare “NEKU sh.p.k” i është drejtuar Gjykatës së Rrethit Gjyqësor Dibër me kërkesën me objekt “korrigjimin dhe plotësimin e vendimit të datës 16.6.2021, të Gjykatës së Rrethit Gjyqësor Dibër me të cilin është deklaruar hapja e procedurës së falimentimit të kësaj shoqërie. Në kërkesën, e depozituar me shkrim kërkohet korrigjimi dhe plotësimi i këtij vendimi si në vijim: ndreqjen e gabimit material nga “Pezullimin e aktivitetit të shoqërisë tregtare ‘NEKU’ sh.p.k., që është i pasaktë në “Vazhdimin e aktivitetit të shoqërisë tregtare ‘NEKU’ sh.p.k., nën administrimin e administratores së falimentimit, deri në likuidimin e shoqërisë; plotësimin e vendimit lidhur me lejet dhe licencat e përfituara shoqëria tregtare, të cilat ruajnë fuqinë dhe vlefshmërinë ligjore; ndreqjen e gabimit material në pikën 10 të dispozitivit nga “sh.a.” në “sh.p.k.”; ndreqjen e gabimit material në pikën 14 të dispozitivit nga “Një kopje e vendimit t’i dërgohet Zyrës Qendrore të Regjistrimit të Pasurive të Paluajtshme në “Një kopje e vendimit për hapjen e procedurës së falimentimit t’i dërgohet Agjencisë Shtetërore të Kadastrës, Drejtoria e Përgjithshme, me qëllim njoftimin e të gjitha drejtorive vendore të Agjencisë Shtetërore të Kadastrës dhe kryerjen e veprimeve konform ligjit nr. 110/2016, “Për falimentimin”. 
Me vendimin e datës 16.6.2021, Gjykata e Rrethit Gjyqësor Dibër ka pranuar kërkesën për hapjen e procedurës së falimentimit dhe ka disponuar: 
1. “Pranimin e kërkesës së shoqërisë tregtare “NEKU” sh.p.k., 
2. Hapjen në orën 15:59 min., të datës 16.6.2021, të procedurës së falimentimit të shoqërisë tregtare “NEKU” sh.p.k., me administrator z. Alfted Kurti/administratore e përkohshme Shpresa Breçani me seli në adresën: Rruga Pazari, Terminali, Bulqizë. 
3. Emërimin si administratore të falimentimit për shoqërinë “NEKU” sh.p.k të znj. Shpresa Breçani, atësia Dem, amësia Hajerie, e datëlindjes 20.3.1964, licencuar nga Ministria e Drejtësisë, me licencë nr. 9 dhe NIPT 71529023, me adresë: rruga “Jordan Misja”, pallati Sara-El, ap. 1/1, Tiranë dhe cel: 068 20 94 103. 
4. Pezullimin e aktivitetit të shoqërisë tregtare “NEKU” sh.p.k.  
5. Ndalohet çdo veprim ekzekutimi mbi pasurinë e debitorit shoqërisë tregtare “NEKU” sh.p.k. 
6. Të gjithë kreditorët e shoqërisë tregtare “NEKU” sh.p.k kanë të drejtë të paraqesin pranë administratores së falimentit pretendimet e tyre brenda 45 ditëve nga publikimi në Qendrën Kombëtare të Biznesit. 
7. Mbledhja mbi raportimin do të zhvillohet pas 90 ditëve, në datën 16.9.2021, ora 12:00. 
8. Të gjithë kreditorët e shoqërisë tregtare “NEKU” sh.p.k., të njoftojnë menjëherë administratoren e falimentimit, për pretendimet dhe të drejtat e tyre të siguruara mbi pasuritë e debitorit. 
9. Personat që kanë detyrime ndaj debitorit shoqërisë tregtare “NEKU” sh.p.k., t’ia paguajnë dhe shlyejnë ato administratores së falimentimit znj. Shpresa Breçani. 
10. Mbledhja e kreditorëve të shoqërisë “NEKU” sh.a., për verifikim të mbahet brenda 60 ditëve nga përfundimi i afatit të depozitimit të pretendimeve. 
11. Urdhërohet publikimi i vendimit të shkurtuar për hapjen e procedurave të falimentimit të shoqërisë “NEKU” sh.p.k. në Fletoren Zyrtare. 
12. Një kopje e vendimit për hapjen e procedurave të falimentimit të shoqërisë “NEKU” sh.p.k., t’i njoftohet administratores së falimentimit të shoqërisë “NEKU” sh.p.k. znj. Shpresa Breçani. 
13. Një kopje e vendimit për hapjen e procedurave të falimentimit të shoqërisë “NEKU” sh.p.k., t’i dërgohet Qendrës Kombëtare të Biznesit. 
14. Një kopje e vendimit për hapjen e procedurave të falimentimit të shoqërisë “NEKU” sh.p.k., t’i dërgohet Zyrës Qendrore të Regjistrimi të Pasurive të Paluajtshme, me qëllim njoftimin e të gjitha zyrave vendore të regjistrimit të pasurive të paluajtshme dhe kryerjen e veprimeve konform nenit 31, të ligjit nr. 8901, datë 23.5.2002, “Për falimentimin”, i ndryshuar.
15. Një kopje e vendimit për hapjen e procedurave të falimentimit të shoqërisë “NEKU” sh.p.k., t’i dërgohet të gjitha bankave të nivelit të dytë në Republikën e Shqipërisë. 
16. Një kopje e vendimit për hapjen e procedurave të falimentimit të shoqërisë “NEKU” sh.p.k., t’i dërgohet Drejtorisë së Përgjithshme të Tatimeve. 
17. Një kopje e vendimit për hapjen e procedurave të falimentimit të shoqërisë “NEKU sh.p.k sh.a., t’i dërgohet Agjencisë Kombëtare të Falimentimit pranë Ministrisë së Drejtësisë. 
18. Një kopje e vendimit për hapjen e procedurave të falimentimit të shoqërisë “NEKU” sh.p.k., t’i dërgohet Dhomës Kombëtare të Noterëve. 
19. Urdhërohet publikimi dy herë i vendimit, të shkurtuar, për hapjen e procedurave të falimentimit të shoqërisë tregtare “NEKU” sh.p.k., në gazetat “Panorama” dhe gazeta “Shekulli”.
20. Një kopje e këtij vendimi t’u njoftohet 16 kreditorëve sipas listës së paraqitur nga debitori. 
21. Shpenzimet gjyqësore i ngarkohen kërkuesit. 
22. Kundër këtij vendimi lejohet ankim i veçantë në Gjykatën e Apelit Tiranë, brenda 5 (pesë) ditëve, nga e nesërmja e njoftimit të tij.”.
Në nenin 312 të Kodit të Procedurës Civile, parashikohet se gjykata me kërkesën e palëve ose kryesisht, mund të ndreqë në çdo kohë vetëm gabimet e bëra në shkrim ose në llogari ose ndonjë pasaktësi të dukshme të vendimit. 
Për sa i përket plotësimit të vendimit, neni 313 i Kodit të Procedurës Civile, përcakton se secila nga palët, brenda tridhjetë ditëve nga shpallja e vendimit, mund të kërkojë plotësimin e vendimit, në rast se gjykata nuk është shprehur mbi të gjitha kërkesat për të cilat pala ka paraqitur prova. Gjykata e shqyrton kërkesën me të njëjtin trup gjykues, pasi thërret palët dhe jep këtë vendim plotësues. Kundër këtij vendimi mund të bëhet ankim, sipas rregullave të përgjithshëm. 
Në rastin konkret, Gjykata vlerëson se kërkesa e paraqitur në emër të shoqërisë tregtare “NEKU” sh.p.k. nga administratorja e falimentimit është e drejtë dhe duhet pranuar. Vendimi duhet të korrigjohet në pikat 4, 10 dhe 14 të këtij dispozitivi. Gjykata gabimisht në pikën 4 të dispozitivit të vendimit është shprehur për pezullimin e aktivitetit të shoqërisë tregtare “NEKU” sh.p.k., ndërkohë që ka pranuar hapjen e procedurës së falimentimit. Vazhdimi i aktivitetit të shoqërisë tregtare “NEKU” sh.p.k., është i nevojshëm, me qëllim që të vijojë procedura për kryerjen e veprimeve juridike në kuadër të falimentimit. Në pikën 10 të dispozitivit gabimisht është shënuar “NEKU” sh.a., ndërkohë që kjo shoqëri është organizuar në formën e shoqërisë me përgjegjësi të kufizuar “NEKU” sh.p.k. Më tej në pikën 14 gabimisht është përcaktuar: “Një kopje e vendimit për hapjen e procedurës së falimentimit të shoqërisë tregtare “NEKU” sh.p.k., t’i dërgohet Zyrës Qendrore të Regjistrimit të Pasurive të Paluajtshme, ndërkohë që duhet të ishte përcaktuar: “Një kopje e vendimit për hapjen e procedurës së falimentimit t’i dërgohet Agjencisë Shtetërore të Kadastrës, Drejtoria e Përgjithshme, me qëllim njoftimin e të gjitha drejtorive vendore të Agjencisë Shtetërore të Kadastrës dhe kryerjen e veprimeve konform ligjit nr. 110/2016, “Për falimentimin”, pasi me hyrjen e ligjit nr. 111/2018, “Për Agjencinë Shtetërore të Kadastrës” janë suprimuar zyrat e regjistrimit të pasurive të paluajtshme.
Konstatohet se këtë vendim, gjykata nuk është shprehur për ngritjen e komisionit të përkohshëm të kreditorëve, i cili mbikëqyr veprimtarinë e administratorit të falimentimit dhe që është kërkesë e nenit 29, pika “dh”, të ligjit nr. 110/2016, “Për falimentimin”. Prandaj është e nevojshme që vendimi i datës 16.6.2021 të plotësohet dhe pas pikës 6 të shtohet pika 6/1 për caktimin e komitetit të përkohshëm të kreditorëve. Çmohet se ky komitet duhet të përbëhet nga 5 anëtarë, pasi ka një numër të konsiderueshëm kreditorësh. Në bazë të ligjit, duhet të ketë në përbërje kreditorin më të madh të preferuar, por duke qenë se nuk ka të tillë sipas raportit paraprak të administratorit, mbeten të caktohen kreditorët e tjerë. Duke pasur parasysh listën e kreditorëve të depozituar nga kërkuesi dhe shumën e tyre respektive të kredive, vlerësohet se në përbërje të këtij komiteti të përkohshëm duhet të përfshihen: i) Drejtoria e Përgjithshme e Tatimpaguesve të Mëdhenj, me seli në Tiranë; ii) shoqëria tregtare “Reden” sh.p.k., me kredi në shumën 15,034,456 lekë; iii) shoqëria tregtare “Raiffeisen Leasing”, me kredi në shumën 13,436,012 lekë; dhe iv) Kurti Trans L 82 sh.p.k., që është kreditori më i madh me kredi në shumën 12,634,704 lekë. Duke pasur parasysh detyrimin ligjor për të përfshirë në këtë komision një përfaqësues nga lista e punëmarrësve të debitorit, gjykata vendosi që anëtari i pestë i komitetit të përkohshëm të jetë z. Refik Spahiu, aktualisht i punësuar në pozicionin “drejtues teknik” në shoqërinë tregtare “NEKU” sh.p.k. Në zbatim të nenit 50, të ligjit nr. 110/2016, pas caktimit të komitetit të përkohshëm të kreditorëve, mbledhja e kreditorëve në çdo moment, mund të zëvendësojë ose të caktojë një komitet të ri kreditorësh. Lidhur me kërkesën për korrigjimin e vendimit datë 16.6.2021 në pjesën hyrëse të tij, respektivisht në citimin si kreditorë të shoqërive tregtare “KEVGER” sh.p.k. dhe “ISAKU” sh.p.k., të cilët nuk rezultojnë kreditorë, por debitorë të shoqërisë, kërkesa është e drejtë dhe duhet pranuar. Përmendja në pjesën hyrëse të këtyre dy subjekteve në cilësinë e kreditorëve, ka mbetur për efekt njoftimi, pasi të tillë janë raportuar nga debitori në kërkesën për hapjen e procedurës së falimentimit. Vetëm me raportin paraprak të administratorit të përkohshëm u sqarua se në fakt këto dy shoqëri tregtare kanë qenë debitorë të kërkuesit “NEKU” sh.p.k. Gjatë kësaj seance u raportua se detyrimet ndaj tyre janë shlyer, por gjithsesi kjo i përket hetimit më të thelluar në raportin, që do të paraqitet për miratim nga administratori i falimentimit. Si përfundim, kërkesa është e bazuar në ligj dhe si e tillë duhet të pranohet. 

PËR KËTO ARSYE,

Gjykata e Rrethit Gjyqësor Dibër, bazuar në nenet 126, 312 dhe 313, të Kodit të Procedurës Civile, 

VENDOSI:

1. Ndreqjen e gabimit material në dispozitivin e vendimit të datës 16.6.2021, të Gjykatës së Rrethit Gjyqësor Dibër, pika 4, nga “Pezullimin e aktivitetit të shoqërisë tregtare ‘NEKU’ sh.p.k.”, që është i pasaktë në “Vazhdimin e aktivitetit të shoqërisë tregtare ‘NEKU’ sh.p.k., nën administrimin e administratores së falimentimit znj. Shpresa Breçani” deri në likuidimit të shoqërisë. 
2. Plotësimin e vendimit dhe shtimin pas pikës 4 të dispozitivit, të pikës 4/1, si në vijim: “Të gjitha lejet dhe licencat, që ka përfituar shoqëria tregtare ‘NEKU’ sh.p.k., qëndrojnë në fuqi dhe ruajnë vlefshmërinë ligjore. Ato nuk mund të revokohen, ndryshohen apo hiqen pa miratimin e gjykatës së falimentimit.
3. Ndreqjen e gabimit material në pikën 10, të këtij vendimi, nga “sh.a.” në “sh.p.k.”. 
[bookmark: _GoBack]4. Plotësimin e vendimit dhe shtimin pas pikës 6 shtohet pika 6/1 me këtë përmbajtje: “Caktimin e komitetit të përkohshëm të kreditorëve të përbërë nga 5 anëtarë dhe konkretisht: Drejtoria e Tatimpaguesve të Mëdhenj Tiranë, “Reden” sh.p.k., “Raiffeisen Leasig”, “Kurti Trans” dhe nga lista e punëmarrësve z. Refik Spahiu për organizimin e takimit me të cilët ngarkohet administratorja e falimentimit Shpresa Breçani. 
5. Ndreqjen e gabimit material në pikën 14 të dispozitivit si në vijim: një kopje e vendimit për hapjen e procedurave të falimentimit të shoqërisë “NEKU” sh.p.k., t’i dërgohet Agjencisë Shtetërore të Kadastrës, Drejtoria e Përgjithshme, me qëllim njoftimin e të gjitha drejtorive vendore të Agjencisë Shtetërore të Kadastrës dhe kryerjen e veprimeve konform ligjit nr. 110/2016, “Për falimentimin”. 
6. Një kopje e këtij vendimi t’i bashkohet vendimit të datës 16.6.2021, të Gjykatës së Rrethit Gjyqësor Dibër me objekt “Hapjen e procedurës së falimentimit të shoqërisë “NEKU” sh.p.k.”. 
7. Kundër këtij vendimi lejohet ankimi veçantë në Gjykatën e Apelit Tiranë brenda 5 ditëve nga e nesërmja e njoftimit të arsyetuar. 
8. Një kopje e këtij vendimi t’i njoftohet administratores së falimentimit znj. Shpresa Breçani dhe debitorit “NEKU” sh.p.k. 
9. Një kopje e shkurtimit të këtij vendimi të dërgohet për publikim Qendrës Kombëtare të Biznesit, Qendrës së Botimeve Zyrtare, si dhe të afishohet publikisht në Gjykatën e Rrethit Gjyqësor Dibër, si dhe në faqen e internetit të kësaj gjykate. 
10. Në zbatim të nenit 29, parag. 4 administratori ngarkohet me dërgimin e një kopje të përmbledhur të vendimit secilit prej kreditorëve të njohur të debitorit, pavarësisht nga fakti që kreditorët dhe çdo palë tjetër e interesuar konsiderohen të njoftuar si pasojë e shpalljes publike. 
Palët prezente morën dijeni.
U shpall në Peshkopi, më 21.7.2021. 

SEKRETARE 
Teuta Iskurti 

GJYQTAR 
Ardit Kuka

